ลุ้น SET ฟื้นตามภูมิภาค รับตัวเลขภาคผลิตสหรัฐ “นิวไฮ” รอบ 20 เดือน  
ลุ้น SET ฟื้นตามภูมิภาค รับตัวเลขภาคผลิตสหรัฐ “นิวไฮ” รอบ 20 เดือน  
2 ก.ย. 2563

นายวิจิตร อารยะพิศิษฐ นักกลยุทธ์ การลงทุน บริษัทหลักทรัพย์ เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยเช้านี้น่าจะฟื้นตัวได้ตามเพื่อนบ้าน หลังสหรัฐฯ เปิดเผยตัวเลขภาคการผลิตของสหรัฐปรับตัวขึ้นทำจุดสูงสุดใหม่ในรอบ 20 เดือน จากที่ผ่านมาก็ได้ปรับตัวขึ้นติดต่อกันถึง 3 เดือน
แต่อย่างไรก็ตามการฟื้นตัวขึ้นของตลาดหุ้นไทยน่าจะฟื้นตัวจำกัด จากปัจจัยการเมืองในประเทศที่ยังคงกดดันอยู่พอสมควร โดยเฉพาะการลาออกจากตำแหน่งรัฐมนตรีว่าการกระทรวงการคลังของนายปรีดี ดาวฉาย ซึ่งอาจกระทบกับการมีเสถียรภาพทางการเมือง ซึ่งต้องติดตามดูต่อว่ารัฐบาลจะเร่งหารัฐมนตรีว่าการกระทรวงการคลังคนใหม่ได้เร็วเพียงใด
ทั้งนี้ให้ติดตามภาวะตลาดอย่างใกล้ชิด หากปรับตัวขึ้นก็อาจจะมีแรงขายออกมา แนะนักลงทุนมีความระมัดระวังในการลงทุนในช่วงนี้มากขึ้น พร้อมให้แนวรับ 1,300 จุด และแนวต้าน 1,320 จุด